༈དབྲལ་བྱའི་པགས་པ།དབབ་བྱའི་ཆར།དབྲི་བྱའི་གྲངས།དབྱི་བྱའི་རི་མོ།དབྱུང་བྱའི་ཚེར་མ།དབུག་བྱའི་ཤིང་།དབུལ་བྱའི་རྫས།དབུབ་བྱའི་ཁྱིམ།དབུབ་བྱའི་གདུགས།དབྱུག་བྱའི་རལ་གྲི།དབུར་བྱའི་རས།དབྱེ་བྱའི་ཁ།དབོ་བྱའི་ཆུ།དབྲོག་བྱའི་ནོར།དཔོག་བྱའི་ལུང་།དམད་བྱའི་ཉམ།ལ་སོགས་པ་རྣམས་སོ།།ད་ཡིག་གཞན་བྱ་བ་ཙམ་ལ་འཇུག་པ་ནི།དཀྲི་བར་བྱ།དཀྲིའོ།དཀྱུ་བར་བྱ།དཀྱུའོ།དགར་བར་བྱ།དགར་རོ།དགག་པར་བྱ།དགག་གོ།དགལ་བར་བྱ།དགལ་ལོ།དགྲོལ་བར་བྱ།དགྲོལ་ལོ།སོགས་སྔ་མ་བཞིན་དུ་སྦྱར་ནས་རྟོགས་པར་བྱའོ།།མ་ནིང་གི་སྔོན་འཇུག་གཉིས་པོ་དེ་བཤད་མ་ཐག་པའི་བདག་གཞན་གཉིས་པོ་དེར་མི་གཏོགས་པའི་དུས་ད་ལྟ་བ་ལ་འཇུག་པའི་ཚུལ་ནི།བྱེད་པ་པོ་བདག་དང་འབྲེལ་བའི་བྱེད་པའི་ཚིག་གི་དཔེར་བརྗོད་པ་དེ་རྣམས་ཉིད་ཚིག་གྲོགས་ཀྱིས་བསྒྱུར་བ་ལས་ཤེས་པར་བྱའོ།།དེའང་དཔེར་ན།གཅར་བར་བྱེད།གཅར་རོ།དཀྲི་བར་བྱེད།དཀྲིའོ།ལྟ་བུ་ད་ལྟ་བའི་སྒྲ་ཡིན་མོད་ཀྱི་གཟུང་བར་བྱ།གཟུང་ངོ་།དགང་བར་བྱ།དགང་ངོ་།ལྟ་བུ་གཞན་གྱི་སྒྲ་ལའང་དེ་དང་ཤེད་མཚུངས་ཡོད་པས་སྔར་སྟོབས་མཚུངས་ཀྱིས་བདག་གཞན་དུ་ཟླས་ཕྱེ་བའི་བདག་སྒྲའི་ཁོངས་སུ་བསྡུས་ནས་བརྗོད་ཟིན་པས་འདིར་ནི་དོན་གྱིས་བདག་བྱེད་པའི་ཚིག་ཡིན་ཡང་གཞན་གྱི་སྒྲ་ལ་དེ་དང་ཤེད་མཚུངས་སྦྱར་རྒྱུ་མེད་པས་གོང་སྨོས་བདག་སྒྲའི་ཁོངས་སུ་སྡུད་པར་མི་འོས་པའི།གཅར་གྱིན་སྣང་ངོ་།།གཅར་བཞིན་པའོ།།དཀྲི་ཡིན་འདུག་གོ།དཀྲི་བཞིན་པའོ།།ལྟ་བུ་སྔར་སྨོས་པའི་བདག་སྒྲའི་བྱེད་ཚིག་དེ་རྣམས་ཉིད་བརྗོད་ཚུལ་ཚིག་གྲོགས་ཀྱི་ཁྱད་པར་དང་བཅས་པས་དཔེར་བརྗོད་པར་བྱའོ།།